
Nu știm exact cum se vor sfârși toate acestea, dar stim cu siguranţă că mitul democraţiei 
liberale s-a făcut tandari în doar câteva săptămâni. Prin acest mit am în vedere ideea că 
democraţia liberală, cu panoplia sa aiuritoare de drepturi și libertăţi inalienabile, de care 
cetățenii se bucură în fiecare zi, este regimul pentru care oamenii sunt dispuși să sacrifice tot 
ceea ce au mai scump(,dati-mi libertate sau dati-mi moarte”), fiind, în opinia lor, opţiunea 
politică supremă. 


Bineînţeles că nu sunt atât de naiv încât sa cred că toţi oamenii, sau măcar o mare parte dintre 
ei, în fine, chiar si o proporţie relevantă, să fie apți să riște mult pentru libertate, despre care 
Nicu Steihnard spunea că este „curajul în fata morţii”. Dar e oarecum stupefiant cum, în doar 
câteva zile, s-a așezat, nu o tăcere asurzitoare, ci un vuiet vehement, un țipăt colectiv isteric, 
care cere în genunchi si imploră cu lacrimi disperate în ochi instaurarea dictaturii si 
suspendarea acelor libertăţi pe care teoriile politice din ultimii 200 de ani le vedeau a fi parie 
fundamentală din biologia omului modern. 


Un gânditor libertarian foarte respectabil vorbea, nu cu foarte mult timp în urmă, de pasiunea 
pentru dreptate ca izvor neîntrerupt al unui angajament pentru libertate. Însă oamenii au dovedit 
mai degrabă că au o pasiune pentru hârtie igienică, care valorează indubitabil mult mai mult 
decât constitutiile si cartele fundamentale ale drepturilor omului. 


Libertatea a fost apărată public întotdeauna de o mână redusă de oameni, iar din punct de 
vedere istoric și filosofic ea a fost inextricabil legată, în perioada clasică, de un ,pachet” mai 
amplu de virtuți. Chiar si Părinţii Fondatori ai Statelor Unite accentuau această legătură, care nu 
poate fi niciodată accentuată îndeajuns, dar care, cu toate acestea, a fost uitată — doar pentru a 

fi apoi reinterpretată exact invers, în sensul în care doar un popor de vicioși poate fi liber. „Nu 
există niciun fel de virtute printre noi? Dacă nu mai există, atunci suntem într-o situaţie 
disperată. Nicio formă de control teoretic, nicio formă de guvernământ nu ne va da siguranţă. A 
presupune că vreo formă de guvernământ ne va furniza libertatea sau fericirea, în absenţa 
virtuţilor din popor, este o himeră”, scria James Maddison. 


Dacă privim libertatea prin această dinamică a patimilor/virtutilor nu ar mai trebui să fim deloc 
surprinși de nevrozele dictatoriale ale oamenilor. După cum a intuit Dostoievski, în povestea 
Marelui Inchizitor, oamenii nu vor libertate, ci pâine și siguranţă (și hârtie igienică). 


La prima vedere, societatea modernă pare un mecanism perfect, care funcţionează cu o 
precizie aiuritoare pentru a le da membrilor săi tot ceea ce își doresc. Este societatea care nu 
trăieşte din virtuţi, ci are nevoie doar de un set bine pus la punct de reguli și practici, gândite de 
experţi, pe care chiar și diavolii sunt constrânși să le respecte, după cum visa cândva Kant. În 
realitate, pare mai degrabă că această formă de comunitate a trăit mai mult din capitalul de 
virtute acumulat de-a lungul epocilor decât din istetimea si performanţa procedurilor; iar în 
ultimele zile și-a dat obstescul sfârșit. 


Din punct de vedere teoretic, abundă instituţiile și organizaţiile care veghează ca drepturile si 
libertăţile oamenilor să nu fie, nu călcate în picioare, dar nici măcar atinse. In teorie...pentru ca 
în practică avem de-a face cu un carnaval al dictatorilor de mucava. 


Să luăm, de pildă, presa, „a patra putere în stat”, „câinele de pază al democraţiei” etc. Media ar 
trebui să critice guvernul pentru excesele autoritariste, să avertizeze că există un pericol iminent 
de abuzuri și încălcări ale drepturilor (care oricum au fost suspendate, pur și simplu, prin 
decret), să verifice până în pânzele albe afirmaţiile alarmiste şi incendiare, să se întrebe dacă 
nu există cumva și alte măsuri mai respirabile care puteau fi luate. Ceva, orice în direcţia asta. 
Media critică, într-adevăr, statul, însă doar pentru că nu este îndeajuns de dictatorial, insuficient 
de paternalist și „curajos” încât să-i ia pe oameni de guler și să-i bage în case sau în spitale cu 
forța, să-i stanteze cu brățări electrice pe ,,inconstientii” și „criminalii” care au ieșit la plimbare si 
iarbă verde într-o zi caldă de primăvară. 


De asemenea, criza isteriilor a mai relevat ceva foarte important și anume că așa zisele falii din 
societatea românească, tabere sociale si culturale adverse au în fond opinii fundamentale 
absolut identice și subscriu la aceleași presupozitii politice. Este o monotonie înfiorătoare, 
specifică oricărei tari totalitare. Doar acolo poți asculta aceleași refrene și lozinci, recitate în 

limbă de lemn cu emfaza unui șef de detasament. Va trebui să căutaţi cu lupa jurnaliști care să 
ridice măcar un semn de îndoială în privința măsurilor luate, iar excepții ca Adrian Patrusca (imi 
cer scuze daca mai sunt și alţii) nu fac decât să confirme regula. După cum afirma un eseist 
britanic, actuala criză a ucis, în primul rând, dezbaterea publică. 


În altă ordine de idei, când se suspendă drepturile si se intra în logica totalitară, ong-urile 
preferă să-și îndrepte atenţia spre peisaje mai neutre, să nu aplaude chiar zgomotos guvernul, 
dar nici, ferească sfântul!, să critice eforturile monumentale de combatere a crizei. Constiinta 
civică primează, așa că până la noi comandamente si instrucţiuni din partea cartierului general, 
în direcția unei mai bune integrări și cooperări la nivel global („problemele globale necesită 
soluţii globale”), rămâne un timp de așteptare. 


În fine, nu ar trebui uitaţi, din galeria apărătorilor libertăţii, oamenii simpli, indiferent de vârstă. 
leri, la o coadă la magazin, doi cetăţeni din generaţia care şi-a trăit cea mai mare parte a vieții 
în comunism erau nemulţumiţi că măsurile nu au fost mai drastice pentru că „se plimbă toţi 
țiganii nestingheriti”. În magazin, vânzătoarea, o femeie în floarea vârstei, era nemulțumită că 
mai toți clienţii stau si cască gura la rafturi în loc să aibă un timp limitat, de 10 minute, pentru 
a-şi face cumpărăturile și a pleca. Pe rețelele sociale, acolo unde se desfășoară tinerii frumoși 
si liberi, generaţia vaccinata la comunism, nonconformistii ,#stauacasa” iar ceilalţi, câţi vor fi, în 
cazul in care au curajul de a rosti vreo îndoială minima, sunt urmăriţi, stigmatizati și denuntati la 
poliția gândirii, care poartă numele reţelei sociale si care poate suspenda contul cuiva într-o 
clipă. 


O generaţie scăldată și moleșită de confortul consumerismului și libertinismului nu poate da alt 
răspuns decât dictatorial în fata unei crize, fie ea reală sau confecţionată. Pentru oamenii din 
ziua de astăzi pur si simplu nu există gandul că sunt lucruri mult mai importante decât viata. 
C.S. Lewis a surprins admirabil această idee într-un fragment mai actual ca nicicând: 
„Supravieţuirea Omului pe acest Pământ, mai mult decât cea a propriei naţiuni, culturi sau 
clase, nu are rost dacă nu este obţinută prin mijloace onorabile si indulgente (...) Nimic nu va 
distruge o specie sau un popor decât hotărârea de a supravieţui cu orice pret. Cei cărora le 
pasă de ceva mai mult decât de civilizaţie sunt singurii oameni prin care cel mai probabil va 
supravieţui civilizaţia. Cei care doresc Raiul cel mai mult sunt aceia care au slujit Pământul cel 
mai bine.” 

